b'\n_START_ARTICLE_\nSlovensko pevsko dru\xc5\xa1tvo Maribor\n_START_PARAGRAPH_\nSlovensko pevsko dru\xc5\xa1tvo Maribor je bilo pomembno pevsko dru\xc5\xa1tvo v Mariboru med svetovnima vojnama._NEWLINE_Ustanovni ob\xc4\x8dni zbor Slovenskega pevskega dru\xc5\xa1tva Maribor je bil 12. oktobra 1925. Njegov predsednik je bil ves \xc4\x8das od ustanovitve naprej dr. Alojzij Juvan, pevovodja stolni kapelnik Janez Evangelist Ga\xc5\xa1pari\xc4\x8d, tajnik pa korni vikar Franc Hrastelj. Slovensko pevsko dru\xc5\xa1tvo Maribor je sredi tridesetih let \xc5\xa1telo okrog 120 \xc4\x8dlanov._NEWLINE_Me\xc5\xa1ani pevski zbor pevskega dru\xc5\xa1tva je imel ambiciozen program. Prvi veliki samostojni koncert je imel 7. marca 1928, ko je izvedel Haydnovo Stvarjenje. 21. novembra 1928 pa je prvi\xc4\x8d izvedel Mozartov Requiem. 2. aprila 1930 je Slovensko pevsko dru\xc5\xa1tvo Maribor izvedlo simfoni\xc4\x8dno kantato So\xc4\x8di slovenskega skladatelja in fran\xc4\x8di\xc5\xa1kanskega patra Hugolina Sattnerja ter Dvo\xc5\x99akovo Stabat Mater. Leta 1931 pa je pevsko dru\xc5\xa1tvo v po\xc4\x8dastitev Sattnerjeve 80-letnice po Dravski banovini priredilo ve\xc4\x8d koncertov, na katerih je izvedlo njegov oratorij Vnebovzetje. Leta 1933 je izvedlo Haydnov oratorij Sedem zadnjih besed Jezusovih na kri\xc5\xbeu. Leta 1934 je pevski zbor dru\xc5\xa1tva na\xc5\xa1tudiral H\xc3\xa4ndlov oratorij Mesija. 4. maja 1938 pa so mariborska glasbena dru\xc5\xa1tva Glasbena matica, Jadran in Maribor pod vodstvom slednjega priredila velik koncert, na katerem so izvedli koncertno delo C\xc3\xa9sarja Francka Blagri._NEWLINE_Slovensko pevsko dru\xc5\xa1tvo Maribor ni nastopalo le v ve\xc4\x8djih slovenskih krajih, kot sta Celje in Ptuj, kjer je ponavljalo skoraj vse svoje velike koncerte, ampak tudi v \xc5\xa1tevilnih manj\xc5\xa1ih \xc5\xa1tajerskih krajih: v Roga\xc5\xa1ki Slatini, Sv. Lovrencu na Pohorju in drugje. Slovensko pevsko dru\xc5\xa1tvo Maribor je bilo pomembno narodno dru\xc5\xa1tvo, ki je s svojim umetni\xc5\xa1kim delovanjem med drugim zapolnilo vrzel na podro\xc4\x8dju cerkvenega petja. Dru\xc5\xa1tvo je uradno prenehalo obstajati 15. novembra 1941, ko ga je ukinila takratna nem\xc5\xa1ka okupacijska oblast.'